# PRAVILNIK

# O BLIŽIM USLOVIMA ZA IMENOVANJE ENERGETSKIH MENADŽERA

## ("Sl. glasnik RS", br. 137/2022)

**Član 1**

Ovim pravilnikom propisuju se bliži uslovi za imenovanje energetskih menadžera prema vrsti obveznika sistema energetskog menadžmenta (u daljem tekstu: Obveznik sistema) i vrsti licence energetskog menadžera.

**Član 2**

Privredna društva i javna preduzeća čija je pretežna delatnost u proizvodnom sektoru kao Obveznici sistema imenuju najmanje jednog energetskog menadžera za svaku lokaciju.

Javna preduzeća koja obavljaju komunalne delatnosti proizvodnje, distribucije i snabdevanja toplotnom energijom, snabdevanja vodom za piće, prečišćavanja i odvođenja atmosferskih i otpadnih voda, kao i obezbeđivanja javnog osvetljenja, koja imaju godišnju potrošnju primarne energije veću od 5 MWh do 25 GWh, imenuju najmanje jednog energetskog menadžera.

Energetski menadžer iz st. 1. i 2. ovog člana ispunjava uslove za imenovanje ako ima licencu energetskog menadžera za oblast industrijske energetike.

**Član 3**

Privredna društva i javna preduzeća čija je pretežna delatnost u sektoru trgovine i usluga kao Obveznici sistema imenuju najmanje jednog energetskog menadžera za svaku lokaciju.

Energetski menadžer iz stava 1. ovog člana ispunjava uslove za imenovanje ima licencu energetskog menadžera za oblast energetike zgrada.

**Član 4**

Opštine i gradska opština kao Obveznici sistema imenuju najmanje jednog energetskog menadžera.

Grad bez gradskih opština koji ima više od 100.000 stanovnika po poslednjem popisu stanovništva imenuje najmanje dva energetska menadžera.

Grad bez gradskih opština koji ima više od 200.000 stanovnika imenuju najmanje tri energetska menadžera.

Grad koji ima gradske opštine, izuzimajući grad Beograd, imenuje najmanje jednog energetskih menadžera na nivou grada.

Grad Beograd imenuje najmanje jednog energetskog menadžera na nivou grada, kao i najmanje po jednog energetskog menadžera za sledeće oblasti: obrazovanja i dečje zaštite, socijalne zaštite, kulture, zdravstva, sporta i omladine.

Energetski menadžer iz st. 1-5. ovog člana ispunjava uslove za imenovanje ako ima licencu energetskog menadžera za oblast energetike javnog sektora.

**Član 5**

Organi državne uprave, drugi organi i organizacije Republike Srbije, organi i organizaciji autonomne pokrajine i organizacije za obavezno socijalno osiguranje kao Obveznici sistema imenuju najmanje po jednog energetskog menadžera.

Obveznici sistema iz stava 1. ovog člana koji podnose godišnji izveštaj o ostvarivanju ciljeva uštede energije za više od 100 zgrada ili 100.000 m2, imenuju najmanje dva energetska menadžera.

U slučaju kada su održavanje i investiciono-tehnički poslovi na objektima iz stava 1. ovog člana povereni posebnom organu ili organizaciji Republike Srbije, odnosno autonomne pokrajine, taj organ, odnosno organizacija imenuje najmanje jednog energetskog menadžera, za zbirnu površinu zgrada do 100.000 m2, najmanje dva energetska menadžera za zbirnu površinu zgrada preko 100.000 m2 i najmanje tri energetska menadžera za zbirnu površinu zgrada preko 200.000 m2.

Energetski menadžeri iz st. 1-3. ovog člana ispunjava uslove za imenovanje ako ima licencu energetskog menadžera za oblast energetike javnog sektora ili licencu energetskog menadžera za oblast energetike zgrada.

**Član 6**

Ustanove koje su samostalni Obveznici sistema u skladu sa aktom Vlade kojim se bliže utvrđuju kriterijumi na osnovu kojih se utvrđuju obveznici sistema energetskog menadžmenta, imenuju najmanje jednog energetskog menadžera.

Energetski menadžer iz stava 1. ovog člana ispunjava uslove za imenovanje ako ima licencu energetskog menadžera za oblast energetike javnog sektora ili licencu energetskog menadžera za oblast energetike zgrada.

**Član 7**

Danom stupanja na snagu ovog pravilnika prestaju da važe Pravilnik o uslovima za imenovanje energetskih menadžera u organima jedinica lokalne samouprave ("Službeni glasnik RS", broj 31/16), Pravilnik o uslovima za imenovanje energetskih menadžera u privrednim društvima čija je pretežna delatnost u proizvodnom sektoru i preduzećima kao javnom službama ("Službeni glasnik RS", broj 98/16) i Pravilnik o uslovima za imenovanje energetskih menadžera u privrednim društvima čija je pretežna delatnost u sektoru trgovine i usluga, organima državne uprave, drugim organima Republike Srbije, organima autonomne pokrajine i ustanovama ("Službeni glasnik RS", broj 82/17).

**Član 8**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".